"Probabil va pleca!" Englezii anunță marea șansă a lui Radu Drăgușin la Tottenham
Radu Drăgușin (22 de ani) își așteaptă rândul la Tottenham Hotspur, iar în viitorul apropiat ar putea deveni titular la formația care a plătit 30 de milioane de euro pentru serviciile sale.
Bryan King, fost portar englez și ex-scouter la Tottenham, consideră că Drăgușin va avea șanse importante de a fi titular din sezonul următor, având în vedere că formația londoneză a plătit o sumă importantă pentru serviciile fundașului român.
Radu Drăgușin, înlocuitorul lui Cristian Romero din vară?
King este de părere că transferul lui Drăgușin poate face parte dintr-un plan mai amplu al lui Tottenham, care s-ar fi gândit la român drept la un înlocuitor pentru campionul mondial Cristian Romero. Fostul angajat al lui Spurs susține că argentinianul ar putea fi vândut în vară.
"Până la finalul sezonului nu îl văd prinzând multe minute pe Drăgușin în fața lui Romero sau Van de Ven, care sunt doi dintre cei mai buni fundași centrali în acest moment. Totuși, transferul său să însemne că unul dintre cei doi va pleca în vară? Dacă va fi așa, probabil Romero va fi cel care va pleca.
Spurs a plătit o sumă semnificativă pentru Drăgușin, deci i se vor oferi șanse de a apărea ca titular. O eventuală plecare a lui Romero i-ar deschide ușa lui Drăgușin pentru titularizare", a spus Bryan King, pentru Tottenham Hotspur News.
Cristian Romero (25 de ani), campion mondial cu Argentina, a fost cumpărat de Tottenham de la Atalanta, în 2021, pentru 50 de milioane de euro. Fundașul central sud-american mai are contract până în 2027 cu Spurs.
Rămâne de văzut dacă oficialii lui Tottenham vor lua în calcul vânzarea lui Cristian Romero în vară. Cert este că Ange Postecoglou și-a exprimat adesea admirația față de argentinian, inclusiv într-o conferință de presă susținută vineri, înaintea partidei cu Aston Villa.
"Romero este remarcabil, așa l-am văzut din prima zi în care am ajuns aici. E campion mondial. Dacă nu ești bun, nu ai cum să câștigi Cupa Mondială din postura de titular. E un fundaș excelent, un băiat senzațional, foarte motivat. Are o fire foarte competitivă în tot ceea ce face și îmi place asta la el. Nu ai ce să îți dorești mai mult de la un sportiv. Este un adevărat exemplu pentru toți ceilalți băieți", a spus Ange Postecoglou, potrivit Football London.
Urmăriți SPORT.RO și pe Google News